Gedagte vir die dag: Soos rottangFoto: pixabay.com Julle moet mense word wat dóén wat die woord sê. Moet dit nie net aanhoor nie, dan bedrieg julle julleself. (Jakobus 1:22) Die buigsaamheid van rottang maak dit geskik vir verskillende soorte meubels. Dit beteken allermins dat dit maklik breek en gevolglik slegs ’n beperkte lewensduur het. Daarom is daar van dié meubels wat reeds ’n geslag of twee ver kom en deur ’n verbeeldingryke opknapping, soos om ou kussings deur modern oorgetrekte kussings te vervang, nog jare lank kan hou. Die Here verwag van ons om sterk soos rottang te wees, wat wel nie so onvernietigbaar soos ystermeubels is nie, maar ander eienskappe besit wat yster nie het nie. Dis ligter, dit roes nie en hoef nie elke paar jaar ’n nuwe laag verf te kry nie. God verwag egter terselfdertyd van ons om ook buigsaam soos rottang te wees. Om nie só rigied te wees dat ons nie ander se goeie idees kan akkommodeer wanneer dit sinvol is nie. Om nie te dink dat ons eie beskouinge noodwendig die beste of onaantasbaar is nie. Om jou eie voorkeure en afkere nie die norm te maak nie. Om te leer en te groei namate die lewe ons in nuwe rigtings lei en, in ooreenstemming daarmee, sinvolle aanpassings te maak. Tree sterk én buigsaam op – in ooreenstemming met die Woord.